Reeksmisdadiger glo weer betrokke by transitorooftogFoto: SAPD/Facebook Kapt. Lloyd Ramovha, woordvoerder van die polisie, het gesê die rooftog het omstreeks 13:00 by die Belmontsentrum in Kraaifontein plaasgevind. Veiligheidswagte was besig om die kitsbank met kontantgeld te laai, toe drie gewapende rowers hulle oorval het. Die rowers het hulle van hul vuurwapens en vier sakke vol kontantgeld beroof en op die vlug geslaan. Daar word vermoed dat nog twee verdagtes by die rooftog betrokke was. “Die Valke se transitorooftog-ondersoekspan is na die toneel ontbied, waar hulle ŉ VW Caravelle verlate gevind het wat vermoedelik tydens die rooftog gebruik is. Polisiebeamptes van die stad was reeds op die toneel waar hulle ŉ 38-jarige verdagte in hegtenis geneem het wat by die voertuig gevind is. Die verdagte het probeer weghardloop toe hy die polisiebeamptes gesien het, maar is wel vasgetrek. ŉ Tweede verdagte het egter daarin geslaag om te ontsnap,” het Ramovha gesê. Volgens Ramovha het verdere ondersoek getoon dat die verdagte reeds ŉ reeks aanklagte teen hom aanhangig het, waaronder twee aanklagte van moord, ŉ aanklag van poging tot moord, asook ŉ vorige transitoroof-aanklag. Hy was uit op borgtog ten tyde van Vrydag se transitorooftog. “Hierdie verdagte se medepligtiges is steeds op vrye voet en ons doen ŉ beroep op die publiek om hulle nie te konfronteer nie, want hulle word as gewapen en gevaarlik beskou. Indien iemand enigsins meer inligting het oor waar hierdie verdagtes hulle bevind, moet dit dadelik by die plaaslike polisie aangemeld word,” het Ramovha gesê. Die verdagte sal Maandag op ŉ aanklag van gewapende roof met verswarende omstandighede verskyn.